Jesusfamilien

Jesusfamilien (耶穌家庭, transkribert Yesu jiating eller Yesu Chia-ting) var en frittstående protestantisk kirkelig bevegelse i Kina. Den oppstod i 1920-årenes Shandong, i landsbyen Mazhuang nær Tai'an ca. 1922, men spredte seg med egne kirker i det nordlige sentrale Kina. De fleste av kirkene var i Shandong, men noen var så langt unna som i områdene Nanjing og Wuhan.

Gruppen hadde pentekostal karakter, og opererte nesten utelukkende på landsbygden. De enkelte fellesskap var små, kanskje opp til et par hundre medlemmer hver, og de troende bodde og arbeidet sammen, og all eiendom tilhørte fellesskapet, under ledelse av et «familieoverhode» (jiazhang). I 1940 kan det ha vært flere tusen medlemmer av fellesskapene, men det er vanskelig å vite det sikkert.  

Samfunnet var helt og holdent kinesiskledet, og den øverste leder het Jing Dianying, også transkribert Ching Tien-ying (1890–1953?). 

Jesusfamilien var sterkt millenaristisk og ventet på Jesu snarlige gjenkomst; den var sterkt pinsepreget med stor vekt på Åndens gaver som for eksempel tungetale og på at troende kunne motta guddommelige budskap i transe. 

Alle fellesskapene ble oppløst i 1953 som ledd i det kinesiske kommunistpartis religionspolitikk.

Noen tidligere medlemmer har etter kulturrevolusjonen blitt aktive i nye og tildels lignende kristne fellesskap, som opererer uregistrert og dermed illegalt i de kinesiske myndigheters øyne.  

 Tilknytning til norsk misjonsvirksomhet 
Den norske misjonæren Anne Skau Berntsen (1911–1992) fortalte sin biograf Arvid Møller at hennes norske misjonærkollega «søster Marie» etter 22 år på ordinære misjonsstasjoner i Kina sluttet seg til Jesusfamilien og levde sammen med gruppen i deres kollektiv i en fjellhule i Lungchuchai-distriktet.

 Referanser 

Kategori:Protestantisme
Kategori:Kristne trossamfunn
Kategori:Kinesisk kirkehistorie fra 1911 til 1949
Kategori:Kinesisk kirkehistorie